《戒子孙诗》
两汉·韦玄成

于肃君子，既令厥德。仪服此恭，棣棣其则。咨余小子，既德靡逮。

棣是车服，荒嫚以队。明明天子，俊德烈烈。不遂我遗，恤我九列。

我既兹恤，惟夙惟夜。畏忌是申，供事靡惰。天子我监，登我三事。

顾我伤队，爵复我旧。我既此登，望我旧阶。先后兹度，涟涟孔怀。

司直御事，我熙我盛。群公百僚，我嘉我庆。于异卿士，非同我心。

三事惟艰，莫我肯矜。赫赫三事，力虽此毕。非我所度，退其罔日。

昔我之队，畏不此居。今我度兹，戚戚其惧。嗟我后人，命其靡常。

靖享尔位，瞻仰靡荒。慎尔会同，戒尔车服。无媠尔仪，以保尔域。

尔无我视，不慎不整。我之此复，惟禄之幸。于戏后人，惟肃惟栗。

无忝显祖，以蕃汉室。

作者简介：（?—前36）西汉鲁国邹人，字少翁。韦贤少子。以父任为郎。少好学，谦逊下士，以明经擢为谏大夫，迁大河都尉。后以让爵辟兄事，宣帝高其节，以为河南太守。元帝即位，为少府，迁太子太傅，至御史大夫。永光中为丞相。好作四言诗，今存《自劾》、《戒示子孙》两首。